《奉和刘祭酒伤白马（此马敕赐宁王，转赠祭酒）》
唐代·严维

沛艾如龙马，来从上苑中。棣华恩见赐，伯舅礼仍崇。

镜点黄金眼，花开白雪騣.性柔君子德，足逸大王风。

色照鸣珂静，声连喷玉雄。食场恩未尽，过隙命旋终。

练影依云没，银鞍向月空。仍闻乐府唱，犹念代劳功。

作者简介：严维(生卒年未详)，约唐肃宗至德元年前后（公元七五六年前后）在世。字正文，越州(今绍兴)人。初隐居桐庐，与刘长卿友善。唐玄宗天宝(742—756)中，曾赴京应试，不第。肃宗至德二年，以“词藻宏丽”进士及第。心恋家山，无意仕进，以家贫至老，不能远离，授诸暨尉。时年已四十余。后历秘书郎。代宗大历(766—779)间，严中丞节度河南（严郢为河南尹，维时为河南尉），辟佐幕府。迁余姚令。终右补阙。官终秘书郎。